विज्ञान एवं प्रौद्योगिकी मंत्रालय
युवाओं को नवाचार और रोजगार के नए अवसर के सृजन पर ध्यान केंद्रित करने की जरूरत - प्रो. आशुतोष शर्मा, डीएसटी, सचिव
विज्ञान एवं प्रौद्योगिकी विभाग के सचिव प्रोफेसर आशुतोष शर्मा ने कहा कि नवाचार का समय आ गया है और अब युवाओं को केवल रोजगार की तलाश तक ही सीमित नहीं रहना चाहिए बल्कि सौ अन्य रोजगार के अवसर उपलब्ध कराने पर भी ध्यान केंद्रित करना चाहिए।
केपीआईटी स्पार्कल के वर्चुअल समापन समारोह को संबोधित करते हुए उन्होंने कहा कि नवाचार के व्यवसाय में शामिल होने का इससे बेहतर समय कभी नहीं रहा। नवाचार के क्षेत्र में शामिल होना और राष्ट्र की आकांक्षाओं व प्राथमिकताओं के साथ जुड़ना महत्वपूर्ण है।
उन्होंने आविष्कार और नवाचार के बीच अंतर और दोनों के बीच संबंध के बारे में बात की।
उन्होंने कहा कि आविष्कार संसाधनों के उपयोग के जरिए ज्ञान का आर्विभाव करता है जिसमें दिशा और प्रासंगिकता का समावेश होता है जो नवाचार के लिए लाभप्रद हो सकता है। अनिवार्य रूप से आविष्कार नई अवधारणाओं का उत्पादन करता है, जहां आकर आविष्कार ठहर जाता है, वहीं नये ज्ञान और नवाचार की शुरुआत होती है। यह नये विचार, अवधारणा या प्रोटोटाइप को नए सामाजिक-आर्थिक अवसरों में परिवर्तित करता है। नवाचार को सफल बनाने के लिए विचार को ऐसी चीज में बदलना होता है, जिसका लोग उपयोग कर सकें।
उन्होंने समापन समारोह में उपस्थित लोगों को संबोधित करते हुए कहा कि केपीआईटी चैलेंज के प्रतिभागी एक ऐसे मोड़ या अहम पड़ाव पर हैं, जहां उन्होंने एक सफल विचार या प्रोटोटाइप विकसित किया है। यह नवाचार की दिशा में पहला कदम है जिसमें लोगों और विचारों को संगठित करने से लेकर प्रशिक्षण, सलाह, प्रोत्साहन और उससे परे की घटनाओं की एक श्रृंखला शामिल है।
उन्होंने कहा कि प्रतिभागियों को ‘अपनी समस्या का पता’ होना चाहिए जिसका अर्थ है कि उन्हें बाजार, प्रतिस्पर्धियों, उत्पाद की आवश्यकता साथ ही बाजार की वास्तविकताओं के बारे में जानकारी होनी चाहिए।
विज्ञान एवं प्रौद्योगिकी विभाग ने पिछले पांच वर्षों में स्टार्टअप और नवाचार के बजट में 500 प्रतिशत की वृद्धि की है। इसके परिणामस्वरूप पिछले 50 वर्षों की तुलना में पिछले पांच वर्षों में अधिक प्रौद्योगिकी इन्क्यूबेटर  बनाए गए हैं और अधिक संख्या में स्टार्टअप्स को सहायता दी गई है। उन्होंने रेखांकित किया कि विभाग इलेक्ट्रॉनिकी एवं सूचना प्रौद्योगिकी  डीबीटी और अटल इनोवेशन मिशन के साथ मिलकर हर तीन से पांच वर्ष में स्टार्टअप्स को दोगुना करने में लगा है।
प्रोफेसर शर्मा ने कहा कि नवाचार के मार्ग पर बढ़ने के लिए हर कदम पर बहुत से अवसर उपलब्ध है। डीएसटी से पूर्व इन्क्यूबेशन अवधि के लिए प्रोटोटाइप के लिए 10 लाख रुपये का अनुदान, प्रत्येक स्टार्टअप के लिए 1 करोड़ रुपये तक शुरुआती राशि मुहैया कराई जाती है। उन्होंने कहा कि यह पाया गया कि सरकार द्वारा किसी स्टार्टअप को एक रुपये के अनुदान से निवेशकों का विश्वास साढ़े ग्यारह रुपये तक बढ़ जाता है।
प्रोफेसर शर्मा ने इस बात पर जोर दिया कि भविष्य बाधाकारी होने के सिवाय और कुछ भी नहीं है और हमें जरूर ही सीखने, दोबारा सीखने और समझ व कुछ परिवर्तन की इच्छाशक्ति के साथ आगे बढ़ने की क्षमता का निर्माण करना चाहिए।
केपीआईटी स्पार्कल अभासी समापन समारोह, जोकि केपीआईटी स्पार्कल द्वारा आयोजित एक तीन- दिवसीय आभासी कार्यक्रम था, एक ऐसा मंच है जो प्रौद्योगिकी के उभरते उद्यमियों को इन्क्यूबेशन इकोसिस्टम से जोड़ता है। यह जमीनी स्तर पर नवाचार की संस्कृति का प्रसार करने और वास्तविक जीवन के मामलों/समस्याओं की पहचान करने और उन्हें अनूठे समाधान के जरिए सुलझाने के लिए मौलिक सोच विकसित करने के उद्देश्य से नवोन्मेष के क्षेत्र में आने वाले छात्र उद्यमियों को आवश्यक बहुविषयक दृष्टिकोण प्रदान करता है। इसके अलावा, यह गतिशीलता और ऊर्जा के क्षेत्रों में हमारे देश के सामने आने वाली समस्याओं के स्वदेशी समाधानों को साकार करने के अवसर प्रदान करता है, छात्रों को बौद्धिक संपदा  पैदा करने और उन्हें अपनी बौद्धिक संपदा सुरक्षित करने के लिए प्रोत्साहित करने, शैक्षणिक संस्थानों के संकाय को समस्या समाधान पर अनुभव प्रदान करता है और छात्र-संरक्षक के बीच के बंधन को मजबूत बनाने के साथ-साथ छात्रों को उद्यमी बनने और पूरे भारत में इन्क्यूबेशन की सुविधा को प्रोत्साहित करता है।